Kävin jokaisella luennolla ja opiskelin muiden opintojen ohessa ruotsia. Minut hylättiin kahdesti ruotsin suullisesta tentistä. Syy on ilmeinen: en osaa ruotsia, kirjoittaa nimimerkki 296 op.

Lapsena olin kiinnostunut avaruudesta ja tieteestä. En ole koskaan ollut mikään kamalan hyvä kielissä, mutta matematiikassa olen ollut lahjakas.

Valmistuin lähes 15 vuotta sitten ylioppilaaksi. Jäin silloin kotiseudulle, jossa olisin vieläkin, jos siellä olisi ollut töitä. Päätin kuitenkin vielä neljä vuotta sitten yrittää saavuttaa haaveeni ja pyrin yliopistoon. Pääsin sisään, ja opinnot ovat sujuneet ihan mukavasti. Olen kirjoittanut kandidaatin tutkielman ja pro gradun. Opintopisteitäkin on kolmen ja puolen vuoden jälkeen noin 250. Lisäksi olen omalla alallani tutkimusapulaisena toisessa yliopistossa.